Jovanović je iza sebe ostavio spaljenu zemlju i probleme treba što prije početi rješavati, a to se neće postići sastankom s Bozanićem već s prosvjetarima, kaže Željko Stipić

Novi ministar znanosti, obrazovanja i sporta Vedran Mornar kao svoj prvi potez u ministarskoj fotelji najavio je iniciranje razgovora s kardinalom Josipom Bozanićem i predsjednikom Hrvatske biskupske konferencije Želimirom Puljićem o pitanjima zdravstvenog i građanskog odgoja.

Novopečeni je ministar istovremeno naglasio kako je Hrvatska pretežito katolička zemlja i da vjeronauk u školama svakako ima svoje mjesto te da o svim pitanjima vezanim uz zdravstveni i građanski odgoj ima drugačiji stav od dosadašnjeg ministra, zbog čega će i tražiti sastanak s crkvenim vrhom. Međutim, takav prvi potez ministra koji ulazi u područje koje vrvi gorućim problemima prosvjetni djelatnici nisu dočekali s oduševljenjem, jer kako navodi predsjednik Sindikata Preporod, Željko Stipić, ono što su djelatnici odgojno-obrazovnog sustava očekivali svakakako nije sastanak s kadrinalom Bozanićem, već sastanak s predstavnicima osnovnoškolskih, srednjoškolskih i visokoškolskih sindikata, kao i s ravnateljima škola.

– U sustavu obrazovanja trenutno ima puno važnijih problema od iniciranja sastanka s kardinalom. Postoji niz gorućih problema koje treba riješiti odmah, kao što je pitanje prijevoza zaposlenih u školama. Dogodit će se da u rujnu ljudi neće moći doći na posao, jer nemamo riješeno pitanje prijevoza. Tu je i problem Pravilnika o normama koji će na jesen proizvesti na stotine tehnoloških viškova, prije svega likovnjaka, nastavnika glazbenog i tehničkog odgoja. Sve je to ostavština bivšeg ministra, a problema ima još. Treba raspravljati o kolektivnim ugovorima, koji su nam praktički nametnuti. Bez obzira na to što smo ih potpisali ostao je cijeli niz neriješenih pitanja. To su prioriteti, jer radi se o egzistenciji tisuća ljudi koja će ove jeseni doći u pitanje. Jovanović je iza sebe ostavio spaljenu zemlju i za očekivati je da se već narednih tjedana problemi počnu rješavati, jer zaduženja za iduću godinu rade se sada, kaže Stipić.

Prijete ovrhe

Dodajući kako je Mornar umjesto pohoda kardinalu trebao skupiti ravnatelje škola i čuti njihova mišljenja i probleme s kojima se svakodnevno suočavaju, Stipić ističe kako bi školama na jesen mogle zaprijetiti i ovrhe, jer financijska je situacija više nego kritična.

– Gotovo sva sredstva koje škole dobivaju za materijalne troškove idu na troškove prijevoza i škole jedva uspijevaju pokrivati troškove energenata, a o ostalim troškovima da i ne govorimo. Prijevoz sve »pojede« i školama ne ostaje ništa. Dosadašnji se ministar pravio kao da taj problem ne postoji. Malo su me iznenadili prvi potezi novog ministra. Očekivao sam malo više studioznosti, da će stati na loptu te krenuti malo polaganije, jer za rješavanje ostavštine Željka Jovanovića trebat će nekoliko godina. Mislim da novi ministar najprije treba vidjeti tko su mu suradnici, koliko su kompetentni i tek onda krenuti s najavama novih poteza, pojašnjava Stipić.

Uz traženje savjeta Crkve Mornar je u svojim prvim najavama promjena u sustavu pod znak pitanja doveo i neke odluke dosadašnjeg ministra, kao što je neocjenjivanje na polugodištu. I dvije godine pripreman projekt uvođenja građanskog odgoja i obrazovanja novi je ministar doveo pod znak pitanja, jer kontradiktorne su njegove izjave da bi se sadržaj građanskog odgoja trebao integrirati u ostale predmete. Naime, pripreme za uvođenje građanskog odgoja u škole kao zaseban predmet u punom su jeku, škole su već dobile naputke da imenuju jednu osobu koja će predavati novi predmet šestašima, učitelji idu na edukacije kako bi ga mogli predavati, a novi ministar priča o integraciji u ostale predmete što se totalno kosi s onim što se na terenu događa.

Čemu žurba?

Na pitanje ne djeluje li takav prvi istup novog ministra destruktivno te može li se sustav poboljšati rušenjem onoga što se dugo pripremalo i samo što nije zaživjelo, Stipić odgovara kako se ne može očekivati od Jovanovićevog nasljednika da bude ministar kontinuiteta, jer onda i promjena u ministarskoj fotelji gubi smisao.

– Ali ono što me najviše smeta je žurba. Kada jedan ministar ima negativan rejting i taj rejting prenese na cijelo Ministarstvo, što je Jovanović učinio, onda je prirodno da nasljednik neće nastaviti taj kontinuitet. Međutim, mi u Hrvatskoj sve radimo naopako, najprije nešto najavimo i uvedemo, a tek onda sagledavamo posljedice. Radim u školi već godinama i osobno sam se od početka protivio odluci ukidanja ocjenjivanja na polugodištu. Smatrao sam da jednoj takvoj odluci trebaju prethoditi analize. Jovanović je tu odluku donio bez konzultiranja struke, a kako je god Jovanović ocjenjivanje ishitreno ukinuo ne bi bilo dobro da novi ministar napravi isto i ocjenjivanje ishitreno uvede. Što se pak građanskog odgoja tiče mišljenja sam da nema nikakve dvojbe da takva vrsta informacije treba doći do učenika i to je trebalo odavno učiniti, međutim za uvođenje novog predmeta nisam siguran, jer opće je poznato da su učenici preopterećeni, a pogotovo gimnazijalci. Pitanje je hoćemo li uvođenjem novog predmeta probiti normative i učenike dovesti u situaciju da su u školi cijeli dan, a ni bivši ministar na to pitanje nije dao odgovor.

Dodajući kako je ipak prerano za bilo kakve ozbiljnije ocjene novog ministra, Stipić ističe kako vjeruje da će Mornar ipak biti ministar koji će graditi mostove i popraviti negativni rejting ministarstva znanosti, obrazovanja i sporta.